
							Σπάρτη, 19 Δεκεμβρίου 2025

			
				Δ Ε Λ Τ Ι Ο    Τ Υ Π Ο Υ



Με ιδιαίτερη χαρά και ικανοποίηση το ΔΣ του  Ινστιτούτο Σπάρτης ανακοινώνει την πραγματοποίηση του Διεθνούς Επιστημονικού Συνεδρίου με τίτλο:

« Η ΣΗΜΑΣΙΑ ΤΗΣ ΠΟΛΙΤΙΣΤΙΚΗΣ ΔΙΠΛΩΜΑΤΙΑΣ:  Η ΠΕΡΙΠΤΩΣΗ ΤΗΣ ΣΠΑΡΤΗΣ»

Το Συνέδριο συνδιοργανώνεται από το Ινστιτούτο Σπάρτης και το Τμήμα Διεθνών και Ευρωπαϊκών Σπουδών του Πανεπιστημίου Πειραιώς και θα πραγματοποιηθεί  στις εγκαταστάσεις του Πανεπιστημίου  Πειραιώς στις 13 Φεβρουαρίου 2026.

Πρόκειται για Επιστημονική Ημερίδα που θα πραγματοποιηθεί στην αγγλική γλώσσα λόγω και της συμμετοχής Πανεπιστημιακών από ξένα Πανεπιστήμια.

Το Ινστιτούτο Σπάρτης είναι Αστική μη Κερδοσκοπική Εταιρία (ΑΜΚΕ) με έδρα την ιστορική πόλη της Σπάρτης και με κύριο καταστατικό σκοπό την ενίσχυση της επιστημονικής έρευνας σχετικά με την ιστορία της Σπάρτης και την προβολή του πολιτιστικού αποθέματος της Σπάρτης και της ευρύτερης περιοχής. 

Με την διοργάνωση της Επιστημονικής Ημερίδας στις 13 Φεβρουαρίου 2026 με θέμα « Η σημασία της Πολιτιστικής Διπλωματίας: η περίπτωση της Σπάρτης» το Ινστιτούτο Σπάρτης έχοντας καταγράψει σε όλο τον κόσμο τις πόλεις , τα Πανεπιστημιακά τμήματα , τους αθλητικούς οργανισμούς, τις διοργανώσεις και τις επιχειρήσεις που φέρουν στον τίτλο τους το όνομα ΣΠΑΡΤΗ, προχώρησε στην δημιουργία του Sparta Global Network ( Διεθνές Δίκτυο για την Σπάρτη) , ξεκινώντας από τις ΗΠΑ, όπου υπάρχουν και οι περισσότεροι τέτοιοι φορείς. Ήδη έχει πραγματοποιηθεί η πρώτη διαδικτυακή συνάντηση με Δημάρχους και εκπροσώπους αυτών των περιοχών των ΗΠΑ

Το Τμήμα Διεθνών και Ευρωπαϊκών Σπουδών του Πανεπιστημίου Πειραιώς άκουσε με πολύ ενδιαφέρον την πρόταση του Ινστιτούτου Σπάρτης για την δημιουργία του Sparta Global Network και υιοθέτησε την πραγματοποίηση της παραπάνω επιστημονικής ημερίδας, στην οποία στόχος είναι να αναδειχθεί και υπό μία άλλη οπτική το παγκόσμιο ενδιαφέρον για την Σπάρτη, εστιάζοντας με αυτό τον τρόπο στην σημασία της Πολιτιστικής Διπλωματίας στην εποχή μας και στον Δυτικό κόσμο ειδικότερα.

Λεπτομέρειες για την διοργάνωση μαζί με  το πρόγραμμα θα ανακοινωθούν το επόμενο διάστημα.

Από το ΔΣ του Ινστιτούτου Σπάρτης 	 

